정조 9년
乙巳六月初五日巳時。上御誠正閣。吏房承旨入侍時。行都承旨李聖圭。記事官朴能源。記注官金健修。記事官尹行任。以次進伏訖。上曰。注書出去。次對入侍事分付。仍命書傳敎曰。大臣備局堂上引見。賤臣承命而出。與左議政洪樂性。行判中樞府事具善復。行吏曹判書李命植。行刑曹判書金魯鎭。行工曹判書李在協。漢城判尹鄭昌聖。行副司直徐有隣。禮曹判書金履素。行副司直鄭好仁。知敦寧府事鄭民始。行副司直李在簡李柱國。兵曹判書趙時俊。咸春君李昌運。行副司直徐有大徐有防朴祐源。吏曹參判沈豐之。行副司直李文源。副修撰李太亨。左副承旨趙尙鎭。事變假注書李宗烈偕入進伏。樂性進前曰。日氣蒸鬱。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。臣爲臣無狀。事事顚錯。以此情地。萬無一分登筵之勢。而屢被嚴敎。不敢不冒沒趨朝。極爲惶悚矣。上曰。有何嚴敎乎。今日聞卿胥命。故使之知入。次對爲不爲。又令知入。此非嚴敎也。有何毫分不安於卿心者乎。樂性曰。臣向蒙箚批反汗之恩。私心惶感。有不可言。而初箚批旨。至爲嚴截。故去月二十五日賓對之進身。或冀萬一蒙反汗之恩故耳。上曰。此指何事而言耶。卿等書啓。或稱二字。或稱四字。以至九字十六字。故予於伊時。依所請收還。到今更有何難安之端乎。樂性曰。其時不誠二字。伏承反汗之音。臣誠感祝之不暇。而今之所惶悚者。乃初批堪聞二字之敎矣。上曰。此豈是大段關係處乎。大抵不誠二字。前後用此等語何限。而胡乃深引至此乎。今日言端。適及於此。故不憚盡言。此雖欠於敬禮之道。寔出毋隱之義也。前後批旨。無論堪聞與不誠。亦有不敏等語。卿若以不誠爲難安。則不敏二字。顧不重於不誠耶。何不請不敏二字之反汗。而獨於此靳靳乎。向日禁令傳敎中。一字一句。皆從卿等之意。而伊日諸大臣之登筵也。卿等。似有營護臺諫之意。故予於是。竊爲之慨然也。到今臺啓。已爲收殺。何如是煩請乎。此非指卿一人而言。諸大臣亦皆承聆。勿復過引。是予之望也。樂性曰。臣承此縷縷下敎。臣之昏謬顚錯之罪。益無所逃矣。上曰。中外之人。尙未知何許禁令。而一向諠聒不已。若使卿等。早爲解惑。則何至於是乎。樂性曰。臺諫伊時擧措。誠爲不善。此莫非臣等之罪也。臣情未仰暴。罪未蒙勘。如是瀆擾。何往非罪。第堪聞二字之敎。有非臣子之所堪承者。仰請反汗。極其無嚴。而第念人臣事君。猶子事父。子有所願。父必從之。二字反汗之願。非獨臣一人。原任諸大臣。孰無是心。伏乞曲垂體諒。以卒天地生成之澤焉。上曰。過矣。過矣。伊日卿等之登筵也。宗旨已乖。光景不佳。二字之改與不改。有何所關。且朝廷大體。事面爲重。此豈可便改乎。若隨所請而改之。則丙申以後批旨。將不勝其改矣。午熱如此。酬應甚難。且賓對久未爲之。廟謨之積滯可悶。次對。斯速進奏。可也。樂性曰。聖敎若是勤摯。臣雖愚迷。豈敢不思所以奉承。而未蒙勘之前。實難偃然奏對矣。上曰不然矣。豈以此批旨之不改而如是深引乎。或以箚子。或以書啓。亦旣屢矣。而今日之兩次胥命。又何意也。樂性曰。自上有次對之命。而義難冒沒進身。故恭俟嚴誅。事事昏錯。節節罪過。終不敢唐突奏對矣。倘使臣。冒沒次對。則其將爲何許人乎。惟願曲加矜諒。指示生道焉。上曰。此事非獨卿一人所可用心者。諸原任。雖登此筵。其所用心。亦必若是。卿何獨深引不已乎。玆事。如今不必追提。日熱轉甚。速爲奏事。可也。樂性曰。殿下以午熱酬應爲敎。臣若不仰承。則其罪愈大。臣於此。尤有所萬萬不安者。當冒沒奏事矣。仍奏曰。義僧番錢事。三道道臣狀請。各自不同。以回啓仰奏乎。以擧條仰奏乎。上曰。以回啓爲之。可也。樂性曰。卽見原春監司李時秀狀啓。則枚擧杆城兼任高城郡守李趾光。通川郡守金東鎭。歙谷縣令張漢喆牒呈。以爲嶺東諸邑。畓多田少。牟麥黍粟之農。比他處絶罕。昨今兩年移轉之穀。若以本色還捧。則不但遠涉關嶺。販貿場市之爲難。荐歉之餘。雖曰土産。尙患艱辛。而況此不宜土之穀。有難責徵。三邑移轉各穀二千二百九十石零。依準折換作。俾除民弊事。請令廟堂。稟旨分付矣。嶺東諸邑之荐被慘歉。實是挽近所無。昨年年事。雖曰差勝。瘡痍甫起。民力未舒。不宜土之穀。有難强令責納。其在軫恤之政。宜有曲施之擧。而今此代穀之請。亦多已例。使之依狀請施行。而待秋着意準捧。俾無泛忽之弊事。一體分付。何如。上曰。依爲之。出擧條樂性曰。正言鄭觀輝上疏批旨。有令廟堂稟處之命矣。卽見其疏本。則其一。近年以來漕法漸弛。道臣差員。未盡檢束。沿海官吏。不善護送。臭載之弊。比比有之。且許多敗船。半是沙格偸弄之致。而官長則雖或論罪。沙格便從輕勘。嚴飭方伯守宰。擇送沙格。堅緻船裝。指導等節。無或解弛。其有不勤者。按法勘處。少不饒貸事也。漕轉事。前後申飭。何等嚴明。而挽近以來。臭載相續。國穀之耗損。沿民之貽弊。誠如臺臣所論。裝發之際。擇送沙格。護送之時。務盡審愼。毋或如前疏忽之意。嚴飭諸道道臣。而以今年言之。兩湖私船及隊船之初運上來者。擧皆無弊。而嶺南漕船之沈沒。至於三隻之多。當初科條。不啻嚴密。而法久弊生。至於此極者。苟究其故。專由於沙格之不擇。差員之不勤。雖以船隻言之。當其改槊改造之日。奸僞層出。不能堅緻。其何以任重駕海。萬全不敗乎。各項差員。雖已從輕重處分。更以別船嚴束之意。措辭關飭於嶺南道臣。俾有實效。何如。上曰。依爲之。出擧條樂性曰。其一。文蔭武之出六未付職者。次次收用。誠爲美規。而至若年久罷散。未蒙甄錄者。較彼虛司果之類。不啻爲幾十倍。而銓曹拘於近例。不爲甄復。其在疏滯之道。何必區別於彼此之間乎。申飭兩銓。付職及收復。參互竝行。俾無偏廢事也。文蔭武甄復人。參互收用事。蔭官則承傳出六。幾皆收用。此後自當循例甄復。而至於文武。或以登科前五十。登科後十年。或以南行宣傳官登科。軍門仕滿出六。虛司果之類。殆無虛歲。若待盡用後甄復。則便同河淸。向來以此事。惻怛之敎。至今莊誦。而若無限定。只令間間收用。則虛司果之反致積薪。在所當念。臣意則毋論文武虛司果。四窠調用後。甄復人一窠。調用爲定式。則虛司果無積滯之弊。甄復人有疏通之路。以此分付兩銓。何如。上曰。文武疏滯事。再昨夏都政時。有收議之事矣。樂性曰。似有是事。而臣未能詳知矣。上下批曰。依爲之。出擧條樂性曰。頃因慶尙監司鄭昌順狀請。牟還六萬石作錢之意。覆奏分付矣。卽見其所報。則以爲今年麥農最登。實無以牟作錢之勢。至於沿邑牟多穀少之處。多願以牟作租。待秋還捧。勿論以錢以租。一從民願。待畢捧成冊牒報云矣。當初道臣作錢之請。出於除弊之意。而到今民情。或願代租。則勢將從民願施行。而租與牟。自是相代之穀。其若多數作租。則有非除弊之意。限二萬石。許令作租。其外作錢一款。依前行會擧行之意。分付。何如。上曰。曾經嶺伯人及有司堂上。各陳所見。可也。命植曰。嶺南新經大賑。穀簿減縮。牟還之作租以置。似爲便當矣。有隣曰。牟還多處。秋還亦多。作租數多則目下反歸病民。畢竟。易致停減。三分一則從民願作租。三分二則依詳定作錢。本道或他道穀少處。移作穀物。恐合事宜矣。民始曰。作錢之後。勢將更爲作租。而牟麥旣曰價賤作租。又是民願。則許令依民願區處無妨。似不必定其分數矣。在簡曰。以牟作錢。蓋出爲民除弊之意。而民情旣願作租。則從民願多數作租。實合儲穀之道矣。時俊曰。作錢於牟麥最多之邑。作租於秋穀甚少之處。則此除多牟之弊。彼有添穀之益。而若以牟直爲作租於本邑。則只增秋穀。而勢難移轉。蓋牟多之邑。秋穀亦多故也。今此作租。不無除弊生弊之慮。而以二萬包。分排於十數邑。則一邑作租。數亦不多。許施似無妨矣。文源曰。朝家之爲寶。莫如穀物也。當其歉荒之歲。雖百金之錢貨。無以活一命。而一石穀。則可以活一人。不必作錢。作租爲宜矣。樂性曰。諸臣所達。皆有所見。而作租事。旣是民願。則依所報許施。似好矣。上曰。作租作錢之議。俱有可據。不必定分數分排下送。依所請。以租以錢間。一從民願爲之。可也。出擧條上曰。今日備堂。有新差人乎。樂性曰。臣之今日登筵。非爲奏事。誠萬不獲已。而此等事。不敢擧行。如使揚揚剡擧。便同無故之人。則其所處義。尤當如何。實無所商量矣。上曰。何必乃爾。第言之。樂性曰。金尙集聞望才諝。久已著稱。論其人器。實合參聞廟謨。以此人差下。何如。上曰。好矣。此是單擧乎。樂性曰。頃日李文源。已爲差下。則此非單擧矣。上曰。李文源之備堂差下。便是特敎。今若只以一人差下。則有非此莫可底意。事面不必如是矣。樂性曰。申大升。人器踐歷。儘合矣。上曰。予未曾經歷其人。未知如何。樂性曰。此人之知識才望。人多稱之矣。上曰。予未深知。且加資屬耳。如趙時偉申大升徐議何妨乎。樂性曰。又有一人。綜核老鍊。曾善於方伯之任。正合是選矣。上曰。誰也。樂性曰。李崇祜矣。上曰。此人亦好。而其子方爲完伯。何必汲汲差下乎。樂性曰。此數人外。臣終未思可合者。後日次對。可以爛商稟定乎。上曰。卿之今日登筵。每事不欲爲之。後日次對。亦何必爲之。姑舍是。仍問曰。有司堂上有窠乎。樂性曰。有之矣。上曰。今日差下好矣。樂性曰。戶曹判書趙㻐。備局有司堂上差下。何如。上曰。依爲之。出擧條仍問曰。戶判今日何不入來乎。樂性曰。聞有暑病云矣。上命書傳敎曰。政官牌招開政。又命書傳敎曰。判義禁趙㻐。聞有實𧏮。許遞。其代今日政擬入。顧謂命植曰。安𠍱筋力。今尙强健。而未經判金吾。以此人擬入。可也。善復曰。臣以安樂峴補土事。有仰達者矣。上曰。今番雨後。能無破傷之患乎。善復曰。臣頃日往審。則別無破傷處。而招問守僕輩。則樹木間。頗多補土役處矣。上曰。禁將及前禮參。陳之。可也。有大曰。若遣解事人一員。使之遍看役處。則似好矣。文源曰。禁將之言。好矣。善復曰。頃日看審時。未定牌將。鄭道弘。勤幹解事。可爲別看役之任。具聖元。地術精明。可使董役矣。上曰。此人當以何名號使之乎。善復曰。如以此人爲相地官。口傳付軍職。冠帶常仕。則似好矣。上曰。術業果爲精明。則臨時付軍職。好矣。第其名色。果何許人。而可爲軍門者乎。善復曰。別無名色而素是科業之人。軍門之任。想必不願矣。然爲國效勞。渠必不辭矣。上曰。各軍門聚石之數幾何。善復曰。臣營所鳩聚之數。爲千餘矣。柱國有大曰。禁御兩營所聚之石。各爲二千有餘矣。上曰。今番役事。果無妨民之慮乎。善復曰。自朝家。旣給物力。則別無妨民之事矣。上曰。卿等不可不更爲看審。卿與禁御兩將。待晴進去。大將牌。仍佩往來。其時禮堂。同詣看審。而往來時。言送政院。則予當召見矣。善復曰。訓局。與他營有異。一年捧上。僅當一年用下。故凡干上下之時。大將雖審手決。從事官。有若軍中御史。考其手決。新營移送。春秋陵幸。與軍中行用燭價外。有不緊閑漫處。則據理防塞。自是美規。而近來從事官。以其遞易之頻數。實難遵守。申飭來效。而逐朔捧下。皆是從事官照管擧行者。原會計冊外。別修等內成冊。而該色從事官有故。或他色從事官代監之時。亦修成冊。以爲交替時傳掌之地。則實是綜核之政。亦有益於典守之道。自今番從事官爲始。定式遵行似好。惶恐敢達矣。上曰。依爲之。出擧條善復曰。趙時偉爲御史。有訓局反庫之擧。以其時所見言之。本局責應浩煩。異於他營門。實難支堪矣。上曰。惠堂進前。仍問曰。禁御兩營責應。何如。有隣時俊曰。兩營責應。雖多。不如訓局之甚矣。善復曰。武藝出身別技軍給料。例自別營惠廳軍資監爲之。而三處分給。終不如一處劃給之爲愈矣。上曰。三處分給。則斗量之減縮不是異事。旣曰兼料米。則以三兩價均定。何如。有隣曰。此似無弊。而但辦充爲難矣。上曰。均廳兼料米。則無縮乎。有隣曰。此亦有欠縮之患矣。上曰。卿等退與戶判。相議爲之。好矣。善復曰。闕內各處入直處所。多疎虞。而明政殿月廊。尤爲虛疏。有圍排遮帳。則似好矣。上曰。此事亦與戶判相議。好樣處之宜矣。昌聖曰。景慕宮都提調提調。別設之後。凡百擧行之際。下隷每患不足。使令二名。加出之意。前已仰稟矣。料布依例磨鍊事。分付戶兵曹。加出守僕等。每朔加料。當依例上下。而他無推移之道。戶曹奴牌。限五十口。更爲移劃。何如。上曰。依爲之。出擧條昌聖曰。監印廳旣設之後。凡諸工匠付料等事。必有踏印文移。然後各司可明擧行。禮曹印信一顆。依前取用。何如。上曰。依爲之。出擧條昌聖曰。摠裁大臣。旣已致仕。凡干擧行。有異於他。大臣稟啓等節。以無前例爲難矣。上曰。文獻備考編次時。洪奉朝賀。專管擧行。今番亦可援以爲例矣。此後稟啓。以監印廳。以堂上意啓曰云云。可也。上謂有隣時俊在簡曰。幾日當入刻乎。有隣等曰。猝難入刻矣。上曰。兵典尙未脫藁。幾何爲之云耶。在簡曰。多有落漏。此則蓋慮不緊語之渾入故耳。有隣曰。當入不當入之間。亦當有商量矣。上曰。此不過元續典合部。有何難爲之端。不必汲汲印出。俾無訛誤好矣。有隣曰。頃因延日島民等上言。鹽田疊稅委折。別定査官踏驗。報來後稟處之意行會矣。卽見慶尙監司鄭昌順所報。則枚擧査官長鬐縣監黃翼振牒呈。以爲本島鹽田。合爲四十三結零內。戶曹三結零。庚午改量時。已入免稅。只納釜稅勳屯八結零。民結二十四結零。以量付元田。依舊出賦。又納釜稅泥生加耕。七結零。一執還起。一執鹽稅。其所疊徵。實爲四十結零矣。蓋此鹽田。本非宜穀之土。而旣納元賦。又責釜稅。民人之呼冤。非止一再。而鹽田單稅。不但晉州等十五邑爲然。以該縣言之。免稅三結零。亦旣減稅。則一島之內。彼免此稅。宜有向隅之嘆。至若泥生加耕。又與元結煞有間焉。則一地兩稅。情亦可矜。鹽田打量成冊。修正上送爲辭矣。今以道臣論啓。査官踏驗觀之。本道鹽田。旣是不宜穀之地。則當初設釜。有異逐末。而只緣量付名色。未免一地疊稅者。揆以民情。已極可矜。況均是王土。而一島之內。旣有免稅之例。則到今除給不種之稅。實合寧失之義。而莫重惟正之貢。有不可全然無捧。且金海旣有見防之鹽田。昌原又有量付之鹽田。今於延日。全數減給。則繼此紛紜。難保必無。就其中民結之田稅。勳府之屯稅。竝令限折半減給。其外泥生加耕。與元結有間。此則全數減稅。以爲島民紓力之地事。分付本道及該曹勳府。何如。上曰。大臣之意。何如。樂性曰。田稅之半減。事面雖涉苟艱。而若全減。則元帳付結數。恐致見縮。且或有如此之邑。則悉有紛紜之弊。故似如是酌量矣。上曰。有司堂上。各陳所見。可也。時俊曰。若以疊稅爲蠲減之道。則半蠲半徵。不無苟艱之端。似當全減其時起之稅矣。民始曰。金海旣已防塞。則延日之獨許減稅。不但有斑駁之嫌。此等事一番開路。必有繼起之弊。依前置之。似無妨矣。上曰。欲蠲則竝蠲。可也。豈可一蠲一否。金海之見塞。昌原之見漏。斑駁極矣。延日蠲稅事。待兩邑出場。同爲稟處。可也。出擧條有隣曰。頃因密陽民人上言批旨。本府前五衛將李景尹。舊還替納與否。往復前監司李秉模處。則以爲該府前以李景尹。昨冬舊還一千餘石。替納事。果爲論報。而狀聞請賞。旣無其例。以還朝陳達之意。有所論題矣。今此民人輩。藉此題辭。至煩天聽者。誠極猥越。而本事則旣有該府所報。別無更爲探問之事云矣。李景尹癸卯甲辰兩年補賑。已過千包。至蒙陞秩除職之典。而昨冬舊還替納之數。又過千包。前道臣之論報。若是丁寧。其在激勸之政。合有褒賞之道。而事係恩典。不敢擅便。敢此仰達矣。上曰。朝家恩賞。豈惜於此等之人。渠之所願。加資乎。實職乎。有隣曰。未知其願之如何。而加資。似勝於實職矣。上下批曰。加資。可也。出擧條履素曰。永禧殿修改日字。令日官推擇。則今月內。只有初九日十日兩日云。而雨意尙未快晴。旬後更無吉日。勢將遲滯。故敢此仰達矣。上曰。初九日。初十日外。果無吉日乎。履素曰。此月內。無他吉日矣。上曰。昨遣承旨奉審。則前日所滲漏處一處外。姑不更漏云。且九日有拘礙。不如姑俟他日矣。仍下批曰。以來月更爲推擇。可也。出擧條履素曰。東關王廟。待晴修改事。向承下敎。而雨意尙未快晴。節祭亦且不遠。節祭時兼告由。仍行修改。何如。上曰。依爲之。出擧條昌運曰。因坡州牧使柳誼筵奏。備局回啓判付內。長山屯穀。自本廳。無得取用事。判下矣。當初長山設鎭後。移置本廳。餉米取耗。需用於本鎭校卒及本廳將士支放。而每年除置十石耗米。以作墩臺修補之資。卽今所餘。爲十七石零。又以本廳錢措置屯田畓。於本鎭逐年收稅。以補京廳支放矣。今若以屯穀耗米。盡付該鎭。則本廳不足之支放。尤無以拮据。墩臺修補之資。旣有每年除置十石之耗米。則隨毁修築。似無物力不足之嘆。稅穀耗米。依前補用於本廳支放。逐年以十石耗米。依事目除置該鎭。以爲修築墩臺之地。恐合事宜。下詢大臣。處之。何如。上曰。大臣之意。何如。樂性曰。墩臺修補之資。旣有耗穀中十石除出者。而至於屯穀。則乃是校卒支放之需。名色各異。屯穀依前取用。似好矣。上曰。訓御兩將。各陳所見。可也。善復曰。當初以本營之萬餘兩財。買置屯田。以爲將校支放繼用之資。此與墩臺修築物力有異。旣以還耗之每年十石劃給。則以此足爲修補矣。柱國曰。長山墩臺。初不成樣。實無緩急可恃。而旣設之事。今不可抛棄。長山還耗中。每年除出十石。修補墩臺。而別無修補之事。故以摠戎使所奏觀之。七十餘石。尙今留置云。長山屯穀。爲其校卒支放。則疊爲修補之資。誠甚無義。依前擧行。似好矣。樂性曰。墩臺修築虛疎。則雖使彼國人見之。恐或貽笑矣。上曰。無甚關係。則毁去。何如。時俊曰。自前所有。恐不必輕議毁去矣。上曰。若毁去則有銷刻之嫌。兵判更問于柳誼。草記。好矣。仍下批曰。令廟堂。詳考回啓啓目。指一稟處。可也。出擧條上謂樂性曰。御將之病可悶。兼帶捕將之任。似爲相妨矣。樂性曰。然矣。仍奏曰。捕盜大將李柱國。病未蘇完所帶職務。亦多相妨。捕將之任。今姑許遞。何如。上曰。依爲之。左捕將。一體許遞。可也。出擧條仍命書榻敎曰。左邊捕盜大將李敬懋。一體許遞。仍謂善復柱國曰。曾經捕將人。有誰乎。善復曰。趙圭鎭李漢昌金相玉等。俱經是任矣。柱國曰。具明謙以謙。亦是曾經矣。上曰。李漢昌。可合其代矣。善復曰。聖敎誠然矣。命植曰。臣於向日。猥陳私懇。其時伏承後日登對時體諒之敎。故今日冒死登筵。若蒙矜諒之恩。則不勝至願矣。上曰。予非不欲體諒。而歷數在廷諸臣。實難其代。如有可代之人。則豈不爲卿許解乎。命植曰。方今朝廷。才彦不乏。豈無踰臣者。而必以如臣無似。連當大政乎。上曰。予豈欲使卿。久處睢盱之場。而今當都政之月。雖欲體諒。臨陣易將。勢所不行。雖欲許卿。豈不顧朝廷乎。卿試思之。近日世道極艱。位著乏人。黜陟激揚之責。專係銓曹。而都政所係尤重。有非人人所可冒當者。予每爲卿思其代而未之得。何必以再當大政爲嫌乎。命植曰。再當大政。此是無前例之事矣。上曰。連當大政自有李判府事已例。不必以是爲嫌矣。卿勿固辭。予當更思之。都政之後。觀勢體諒。向來所云。非謂都政前許解矣。樂性曰。毋論某某。苟是可合之人。則非但再次。雖三次當銓。有何不可乎。前例有無姑舍。吏判居銓。政注甚好。今當大政。不可付之生手矣。命植曰。聖敎至此。臣於是益無所逃。臣非敢言私。而國體亦不可不顧。且臣精神。近益昏聵。恐多顚錯。以增罪戾。謹當更以文字仰懇矣。樂性曰。臣之縷縷煩瀆。實不勝惶懍隕越。當此盛熱。上貽聖體之久勞。固難更爲煩聒。而雖一時。實有所萬萬難安者。如未蒙二字收還之恩。則亟賜斥退之典。不勝至願矣。上曰。過矣。過矣。予旣多誥。卿何獨如是深引乎。勿復辭巽。可也。上曰。禮判進前。仍問曰。李復初爲名人誰也。履素曰。李惟稜之子。似是李惟秀之族矣。上曰。秋判聞知乎。魯鎭曰。臣未詳知。而聞已呈離異所志矣。上曰。似此前例有之乎。魯鎭曰。有之云矣。上曰。復初之家。在於何處。而禮判聞其詳乎。履素曰。臣未詳知。而似聞家在貞洞云。且聞失行人之本家。亦不發明。復初之呈所志。似不爲過。而其人之失行。已無可言矣。上曰。失行人之本家。在於何處云耶。履素曰。扶餘居住云矣。上顧謂樂性曰。此是係關倫常處。有難輕決矣。樂性曰。然矣。上曰。失行人。見在何處云乎。履素曰。聞失行人。逃走。自賣於西門外士人家。而見捉於其外三寸家云矣。上曰。旣曰班族。事極怪駭矣。以士族婦女而自賣於人。甘爲人役。此豈樂爲乎。其間事情。必有曲折而然矣。若非喪性之人。則或因偏性之不耐。而至於此境乎。有不可知矣。樂性曰。失行人。旣有本家。則其情之虛實。本家似無不知之理矣。履素曰。聞復初有妻娚云。必無不知之理。似無發明之端。恐非曖昧之事矣。上曰。事旣悖倫。情或有隱。安知其間曲折之如何乎。此不可不別樣審愼處之矣。樂性曰。聖敎切當。若問兩隻。則似可辨別矣。上曰。以草記回啓。予當深量下判付矣。命書傳敎曰。禮曹公事。混踏啓字。當該中官。令內寺府嚴勘。原公事啓下爻周。以此判付。更爲頒布。又命書傳敎曰。當暑滯囚可悶。時囚今日捧供。上命大臣備局堂上先退。仍命承史退。諸臣以次退出。